Gyári infrastruktúra felügyelet
Farkas Károly, NETvisor Zrt. / BME

A modern, Ipar 4.0-ra alkalmas gyári infrastruktúrák elég összetettek. A gyári alrendszerek, mint például a 
i.) 	gyártósorok/gépek, beleértve a PLC-ket, az RFID és vonalkód olvasókat, a HMI paneleket, a PC-ket, és azok vezérlőrendszerét (SCADA, MES, ERP); 
ii.) 	gyári IKT; és a 
iii.) 	gyári alapinfrastruktúra (létesítmény, beleértve az áramellátást, a vizet, a fűtést) komplex termelési ökoszisztémát alkotnak. 

Ebben a komplex ökoszisztémában könnyedén előfordulhat, hogy egy egység meghibásodása blokkolja az egész gyártási folyamatot, és ezáltal a gyár normál működését. Egy ilyen helyzetben valószínűleg több tucat riasztást fognak generálni a gyári alrendszerek működését monitorozó független felügyeleti rendszerek, és az üzemeltetési és karbantartási csapatok jelentős időt és erőfeszítést kénytelenek fordítani a probléma valódi forrásának a feltárására. Azonban, ha ezt a monitorozási és felügyeleti feladatot egységes módon kezeljük, akkor egy központi hibafelügyeleti rendszer gyökérhiba analízis segítségével könnyen rá tud mutatni a probléma forrására, ezzel drasztikusan csökkenhet a hibalokalizálási idő és ennek következtében a termeléskiesési idő. Az előadás egy ilyen egységes, gyári infrastruktúra felügyeleti rendszert vázol fel és mutatja be annak működését egy demonstráción keresztül.